Ամերիկյան որոշ արտադրողներ բողոքում են Թրամփի նոր սակագներից
Նախագահ Թրամփի՝ ԱՄՆ ներմուծվող պողպատի սակագնի 25 տոկոսով բարձրացնելու որոշումը ողջունել էին ԱՄՆ-ում պողպատի արտադրությամբ զբաղվող ընկերությունները: Սակայն, Ամերիկայի ներսում արտերկրից ստացվող պողպատից իրեր եւ սարքավորումներ արտադրող ընկերությունների կողմից Թրամփի որոշումը քննադատության է ենթարկվել:
Բալթիմոր քաղաքի արտադրամասում այս բարակ թիթեղները շուտով կվերածվեն ըմպելիքների եւ սնունդի հայտնի ընկերությունների գույնզգույն տարաների: «Մենք Միացյալ Նահանգների թիթեղյա տարաներ արտադրող խոշորագույն ընկերությունն ենք: Պողպատն օգտագործում ենք տոննաներով», - նշում է Independent Can Company ընկերության նախագահ Ռիք Հյութերը: Թրամփի վարչակազմի ընդունած բարձր սակագների արդյունքում պողպատի գինը բարձրանալու է: «Նախագահի կողմից ընդունված սակագներն անհրաժեշտ են Ամերիկայի պողպատի եւ ալյումինի արտադրությունները վերակենդանացնելու համար», - նշում է ԱՄՆ-ի առեւտրի նախարար Ուիլբուր Ռոսը: Ռիք Հյութերի ընկերությունը գնում է նաեւ ԱՄՆ-ում արտադրված պողպատ, սակայն արտերկրից գնվող բարձրակարգ պողպատն անհրաժեշտ է որոշ տեսակի արտադրանքի համար: «Եթե մեր արտադրանքի արժեքը 10 տոկոսից ավելի լինի քան Չինաստանում, մեր գործընկերները կգնեն արտադրանքն արտերկրից», - նշում է Independent Can Company ընկերության նախագահ Ռիք Հյութերը: Ընկերությունը, որն այժմ բարձր վարձատրվող աշխատանքով է ապահովում 400-ից ավելի մարդու, արդեն իսկ կրճատումներ է կանխատեսում: «Մեզ անհնաժեշտ է Միացյալ Նահանգներ վերադարձնել բարձրակարգ աշխատատեղեր, սակայն կարծում եմ, անմշակ նյութերի վրա սակագների ավելացումը լավագույն լուծումը չէ», - նշում է Independent Can Company ընկերության աշխատակից Բրայան Բորելլը: Ընկերությունը փորձել էր բացառության իրավունքով ցածր սակագներով պողպատ ներմուծելու թույլատրություն ստանալ, սակայն պողպատ արտադրող ամերիկյան ընկերությունները դրա դեմ հակառակ դիմումով էին հանդես եկել, արդյունքում, բացառություն չի արվել: Ընկերությունում կարծում են, թե Վաշինգտոնում նրանց ձայնը չի լսվում, սակայն հաստատակամ են տեխնոլոգիական առաջընթացի միջոցով փորձել պահպանել մրցակցային առավելությունը: